Bumm.sk | Pakolnak a szlovák katonák Afganisztánban
Pakolnak a szlovák katonák Afganisztánban
2014. augusztus 8. péntek - 19:04
Lassan véget ér az afganisztáni Kandahárban a szlovák ISAF misszió. Elsőnek a Slovak House nevű közösségi épületet bontották el.
A fából készült épület lebontása szimbolikusan is a tíz éve tartó afganisztáni misszió végét jelenti. A házban többek közt szimbolikus találkozókat, megbeszéléseket, istentiszteleteket tartottak, de itt fogadták a jeles külföldi vendégeket is.
A misszió befejezését és a támaszpont elbontását a szlovák csapatok 22. rotációja kapta feladatul. Ők június 19-én érkeztek az országba, parancsnokuk Zoltán Iboš. A katonák bajtársaik iránti tiszteletből először az előző rotációk résztvevőinek emléktábláit szerelték le, és helyezték biztonságba.
A szlovákiai katonák széles feladatkört láttak el Afganisztánban. A katonai tanácsadáson és a kiképzésen túl a kandahári reptér őrzésében is részt vettek.